Komisijas ziņojums Padomei un Eiropas Parlamentam par otrās paaudzes Šengenas Informācijas sistēmas (SIS II) izstrādi - Progresa ziņojums 2008. gada janvāris – 2008. gada jūnijs /* COM/2008/0710 galīgā redakcija */





[pic] | EIROPAS KOPIENU KOMISIJA | Briselē, 10.11.2008 COM(2008) 710 galīgā redakcija KOMISIJAS ZIŅOJUMS PADOMEI UN EIROPAS PARLAMENTAM par otrās paaudzes Šengenas Informācijas sistēmas (SIS II) izstrādi Progresa ziņojums 2008. gada janvāris – 2008. gada jūnijs SATURS 1. Ievads 4 2. Projekta statuss 4 2.1. Projekta attīstība pārskata periodā 4 2.1.1. Vispārējais SIS II grafiks 4 2.1.2. Sagatavošanās migrēšanai 4 2.1.2.1. Migrēšanas grafiks un juridiskie dokumenti 4 2.1.2.2. Migrēšanas grafiks un konvertētāja specifikācija 5 2.1.3. Tīkla uzstādīšana 5 2.1.4. Centrālās SIS II testēšana 5 2.1.5. Tests ar dalībvalstu līdzdalību 5 2.1.5.1. Savienojamības tests 5 2.1.5.2. Atbilstības tests 6 2.1.5.3. Operatīvo sistēmu tests (OST) 6 2.1.6. Operatīvā vadība 6 3. Vadība 7 3.1. Projekta vadība 7 3.1.1. Plānošana 7 3.1.2. Riski 7 3.1.3. Projekta vadības padome 7 3.1.4. Finanšu vadība 7 3.2. Sanāksmes 7 3.2.1. SIS II komitejas sanāksmes 7 3.2.2. Plānošana un koordinēšana valstu līmenī 8 3.2.3. Padomes sanāksmes 8 4. prioritātes nākamajā parskata periodā 8 4.1. Testēšana 8 4.1.1. Pirmreizējais sistēmas akcepttests (PSAT) 8 4.1.2. Vispārējā testa sagatavošana 9 4.2. Migrēšanas attīstība 9 4.3. Operatīvā vadība 9 4.4. Drošība un datu aizsardzība 9 5. Secinājumi 9 1. IEVADS Šajā progresa ziņojumā aprakstīts Komisijas darbs 2008. gada pirmajā pusē saistībā ar otrās paaudzes Šengenas Informācijas sistēmas ( SIS II ) izstrādi. Saskaņā ar 6. pantu Padomes 2001. gada 6. decembra Regulā (EK) Nr. 2424/2001 par otrās paaudzes Šengenas Informācijas sistēmas ( SIS II ) izstrādi[1] ziņojums ir iesniegts Padomei un Eiropas Parlamentam. Šis ziņojums ir arī ziņojums par testu statusu, kā paredzēts Padomes Regulā (EK) Nr. 189/2008 un Padomes Lēmumā 2008/173/EK par otrās paaudzes Šengenas Informācijas sistēmas ( SIS II ) testiem. SIS II projekts sastāv no trīs posmiem. 1. posms bija saistīts ar sistēmas uzbūvi, un tas tika pabeigts pirms šā pārskata perioda. 2. posms ir saistīts ar centrālās sistēmas izstrādi un testēšanu, kas ir būtiska pašreizējā darba apjoma daļa un ko visticamāk pabeigs līdz 2008. gada beigām. 3. posms ietver galīgo testēšanu un migrēšanu no pašreiz lietotās SIS 1+ uz SIS II . Saistībā ar migrēšanu jau ir sākti sagatavošanās darbi. Lai sniegtu pilnīgu pārskatu par dažādām darbībām, ko veic saistībā ar SIS II projektu, šajā ziņojumā apskatīti arī iespējamie riski, finanšu, operatīvā un projekta vadība. 2. PROJEKTA STATUSS 2.1. Projekta attīstība pārskata periodā 2.1.1. Vispārējais SIS II grafiks Pēc SISone4ALL sekmīgās īstenošanas un tam sekojošās kontroles atcelšanas pie jauno dalībvalstu robežām Tieslietu un iekšlietu Padome 2008. gada februārī secināja, ka SIS II grafikā jāveic izmaiņas, lai Padome var paredzēt, ka SIS II sāks darboties līdz 2009. gada septembrim. Šā pārskata perioda pirmajos mēnešos Komisijas dienesti ciešā sadarbībā ar dalībvalstu ekspertiem un „ SIS II draugiem”[2] galveno uzmanību pievērsa SIS II grafika pārskatīšanai. Grafika pārskatīšanas laikā tika norādīts, ka vairāku jautājumu risinājumi saistībā ar SIS II grafiku varētu būt laikietilpīgi un/vai ietver citus būtiskus riskus, piemēram: - konvertētāja izstrāde migrēšanai no SIS 1+ uz SIS II ; - migrēšana atvaļinājumu laikā; - ārējo līgumslēdzēju izmantošana. Šos un citus jautājumus „ SIS II draugi” plaši apsprieda Padomes kompetentajās sagatavošanas struktūrās un Padomes sanāksmēs 2008. gada aprīlī un jūnijā. 2.1.2. Sagatavošanās migrēšanai 2.1.2.1. Migrēšanas grafiks un juridiskie dokumenti Komisija (piedaloties SIS 1+ valstīm) nodrošinās, ka SIS II galvenie elementi un saslēgumi ar valstu sistēmām līdz 2008. gada beigām būs pārbaudīti un darbosies. Šis ir termiņš, kurā Komisijai jāpabeidz SIS II galveno elementu izstrāde . Tomēr SIS II projekts neaprobežojas tikai ar šo galveno elementu izstrādi. Visu centrālo SIS II kopā ar valstu lietojumprogrammām testēs 2009. gadā. Komisija iesniedza priekšlikumu Padomes lēmumam un Padomes regulai par tiesiskā regulējuma izveidi migrēšanai no SIS 1+ uz SIS II , tostarp SIS II galīgos testus. Komisija 2008. gada 16. aprīlī pieņēma priekšlikumus juridiskajiem dokumentiem par migrēšanu no SIS 1+ vides uz SIS II tehnisko vidi; šos priekšlikumus pašreiz apspriež Padomē un Parlamentā. 2.1.2.2. Migrēšanas grafiks un konvertētāja specifikācija Pastāv vienotība jautājumā par vispārējo pieeju migrēšanai no SIS 1+ uz SIS II , kas ietver valstu sistēmu vienlaicīgu pāreju. Tomēr saistībā ar SISone4All panākumiem jāmigrē daudz vairāku dalībvalstīm / lietotājiem, nekā sākotnēji tika plānots. Padome 2008. gada 28. februārī apstiprināja pieeju migrēšanai no SIS 1+ uz SIS II , kas nodrošina atkāpes iespēju – pakāpenisku migrēšanu –, lai risinātu neparedzētas problēmas, un šajā sakarā aicināja Komisiju izstrādāt konvertētāju, ko izmantos tikai uz ierobežotu laiku un kas saslēgs SIS 1+ un SIS II , lai nodrošinātu, ka SIS var turpināt darboties jebkurā situācijā. Tiek sagaidīts, ka jebkura dalībvalsts / lietotājs, kas saskaras ar šādām problēmām, pēc iespējas ātrāk šādu situāciju novērš. 2.1.3. Tīkla uzstādīšana SIS II projekts ietver plaša pārklājuma komunikāciju tīkla nodrošināšanu, kas atbilst pieejamības, drošības, ģeogrāfiskā pārklājuma un pakalpojuma līmeņa prasībām, lai tādējādi valstu sistēmas un centrālā sistēma var savstarpēji sazināties[3]. Dalībvalstīm kopš 2007. gada beigām ir bijusi pieejama centrālā vienība un dublējošā centrālā vienība, un pašreiz visu dalībvalstu un pašreizējo lietotāju galvenās iekārtas un dublējošās iekārtas ir pieslēgtas s-Testa tīklam. Šveice s-Testa tīklam pieslēdzās 2008. gada 3. jūnijā. 2.1.4. Centrālās SIS II testēšana Sistēmas risinājumu tests tika izstrādāts, lai pārbaudītu, vai centrālā SIS II centrālajā atrašanās vietā atbilst tehniskajām specifikācijām. Šos testus, ko veica neatkarīgi no valstu sistēmām, pabeidza 2007. gada decembrī un apstiprināja 2008. gada sākumā. 2.1.5. Tests ar dalībvalstu līdzdalību Pašreiz tiek veikti trīs dažādu veidu testi ar dalībvalstu / lietotāju līdzdalību. Ar savienojamības testu pārbauda SIS II valstu sistēmas spēju pieslēgties SIS II centrālajai sistēmai. Ar atbilstības testu pārbauda mijiedarbību starp katru atsevišķu SIS II valsts sistēmu un SIS II centrālo sistēmu, balstoties uz iepriekš definētu testu kopumu, par ko ir panākta vienošanās ar dalībvalstīm. Valsts sistēmai katrā dalībvalstī var būt atšķirīgas iezīmes (piemēram, valsts kopijas izmantošana), tādēļ iepriekš definēto testu kopums atšķiras atkarībā no dalībvalsts profila. Ar operatīvo sistēmu testu pārbauda, vai centrālā sistēma var darboties kopā ar saslēgto valstu sistēmu kopumu. Šis testēšanas posms ietver dalībvalstis un lietotājus, nevis imitatorus. Līdz šim testi ir norisinājušies saskaņā ar plānu, lai gan detalizētajā grafikā bija jāveic daži labojumi. 2.1.5.1. Savienojamības tests Ar savienojamības testiem pārbauda SIS II valsts sistēmu spēju pieslēgties SIS II centrālajai sistēmai. 2008. gada 30. jūnijā situācija bija šāda. Turpmāk minētās divdesmit četras dalībvalstis un lietotāji bija pabeiguši neformālos savienojamības testus: AT, DE, PT, LU, EL, IT, SI, SK, IS, FI, NO, HU, NL, CZ, LT, DK, ES, CY, SE, BE, PL, EE, MT, LV. Turpmāk minētās piecas dalībvalstis un lietotāji tobrīd veica savienojamības testus: Eurojust , Eiropols, FR, IE, UK. Turpmāk minētie lietotāji vēl nebija sākuši neformālos savienojamības testus: CH. 2.1.5.2. Atbilstības tests Ar atbilstības testu katrai valsts sistēmai atsevišķi pārbauda mijiedarbību starp SIS II valsts sistēmu un SIS II centrālo sistēmu, balstoties uz iepriekš definētu testu kopumu, par ko ir panākta vienošanās ar dalībvalstīm. Valsts sistēmai katrā dalībvalstī var būt atšķirīgas iezīmes (piemēram, valsts kopijas izmantošana, biometrijas datu apstrāde), tādēļ iepriekš definēto testu kopums atšķiras atkarībā no dalībvalsts profila. Pašreiz atbilstības testā piedalās astoņpadsmit dalībvalstis. Pirmā grupa, kurā ir vienpadsmit dalībvalstis (SE, NO, PT, IT, FI, HU, EL, NL, CY, DE, AT), lielā mērā ir pabeigušas atbilstības testēšanu. Otrā grupa, kurā ir septiņas dalībvalstis (DK, LT, EE, ES, IS, LU, LV), nesen ir uzsākušas atbilstības testēšanu, savukārt pārējām valstīm to ir paredzēts drīzumā uzsākt. Atbilstības testa pabeigšanas termiņš visām dalībvalstīm ir 2008. gada oktobris. 2.1.5.3. Operatīvo sistēmu tests (OST) Ar OST testē centrālo sistēmu kopā ar saslēgto valstu sistēmu kopumu. Šis testēšanas posms ietver dalībvalstis un lietotājus, nevis imitatorus. OST mērķis ir nodrošināt, ka centrālā sistēma atbilst funkcionālajām un tehniskajām prasībām, izmantojot reālo sistēmu. OST posms sākās 2008. gada 21. maijā. Deviņas dalībvalstis / lietotāji (AT, CY, DE, IT, NL, PT, SE, EL, NO) piedalās OST funkcionālajā testā. Nepieciešamais dalībvalstu skaits šā testa posma veikšanai bija sešas dalībvalstis. Lai gan OST plānots pabeigt 2008. gada augusta beigās, tomēr tagad ir radušās bažas par centrālās sistēmas stabilitāti. 2.1.6. Operatīvā vadība Sagatavošanās darbi saistībā ar operatīvo vadību noris saskaņā ar plānu, ņemot vērā sinerģiju starp SIS un VIS vadību. Uz pārejas periodu, līdz tiks izveidota SIS II ilgtermiņa pārvaldība, saistībā ar SIS II vēl ir jānoslēdz dažādi pakalpojumu līgumi ar to valstu iestādēm, kurās atrodas galvenā sistēma (Francija) un darbības nepārtrauktības sistēma (Austrija). Ir parakstīts otrais līgums ar Franciju par personāla nodrošināšanu centrālajā atrašanās vietā un personāla apmācība par SIS II darbībām, un drīz tiks uzsāktas pārrunas par trešo līgumu saistībā ar darbībām, kas jāveic Francijas iestādēm pirms SIS II darbības sākšanas. Operatīvās vadības koordinācijas grupu (Komisija, Francija un galvenais sistēmas izstrādes līgumslēdzējs) izveidoja 2008. gada martā, un šā pārskata periodā tā tikās trīs reizes, lai risinātu visas iespējamās problēmas, kas varētu rasties, un nodrošinātu, ka sagatavošanās darbi saistībā ar operatīvo vadību notiek saskaņā ar plānu. Ir pieprasīts plāns par to, kā tiks organizēta operatīvā vadība, kurā tiktu sniegts novērtējums par pašreizējo organizatorisko struktūru Strasbūrā un vēlamo organizatorisko struktūru SIS II un VIS. 3. VADīBA 3.1. Projekta vadība 3.1.1. Plānošana Pilnīgu SIS II grafiku Padome apstiprināja 2008. gada 5. jūnijā. 3.1.2. Riski „ SIS II draugi” sanāksmē tika atzīmēts, ka grafiks ietver divus būtiskus riskus – pirmkārt, tā posma sākums, kurā visas centrālās sistēmas funkcijas tiek testētas kopā ar valstu sistēmām un kad centrālā un valstu līmenī vēl aizvien varētu būt kļūdas, un, otrkārt, 2009. gadā pirms migrēšanas posma sākuma nav paredzēta papildu versija tehniskajām specifikācijām. Komisija pilnībā piekrīt šai riska analīzei. 3.1.3. Projekta vadības padome Papildus Komisijas dienestiem un projekta līgumslēdzējiem projekta vadības padomē aicināti piedalīties Vācijas, Portugāles, Slovēnijas un Francijas prezidentūru pārstāvji, kā arī C.SIS pārstāvji. Šī grupa izskata ar līgumu saistītus jautājumus un uzrauga projekta mērķus un galvenos projekta norises posmus. Šajā pārskata periodā padome tikās četras reizes. 3.1.4. Finanšu vadība SIS II darbībām paredzēto apropriāciju kopējā summa 2008. gada vispārējā budžetā ir EUR 26 620 000. Komisija 2007. gada 21. decembrī pieņēma finanšu lēmumu par kopējo budžetu EUR 19 000 000 apmērā SIS II (Šengenas Informācijas sistēmas darbības izdevumi un citi darbības izdevumi, kas var rasties saistībā ar šo integrāciju) un EUR 7 620 000 apmērā SIS 1+ ( SIS 1+ komunikāciju infrastruktūras uzstādīšana un SIS 1+ komunikāciju infrastruktūras darbība un pārvaldība). Tā kā budžets EUR 7 620 000 apmērā SIS 1+ netiks izmantots šai darbībai, ko 2008. gada sākumā pārņēma Padome, šī summa ir pārvesta uz SIS II , lai veiktu papildu darbības, ko pieprasījusi Padome. Citi SIS II izdevumu galvenie elementi 2008. gadā ir sagatavošanās darbi saistībā ar operatīvo vadību, apmācība un instrumenti, tīkls, pirmskoda zināšanu sagatavošana tālākai nodošanai, sagatavošanās darbi saistībā ar operatīvo vadību – līgumi ar Franciju un Austriju, ārējā palīdzība attīstības un kvalitātes kontroles jomā, izmaiņas SIS II , pētījumi, juridiskās konsultācijas, informācijas kampaņa, uzstādīšana, SIS vides komunikāciju infrastruktūras vadība un pārvaldība. Ir piesaistīti 54,60 % no kopējām SIS II apropriācijām, un ir veikti maksājumi 27,31 % apmērā no maksājumu apropriācijām. 3.2. Sanāksmes SIS II projektā ir iesaistīta gan Komisija, gan dalībvalstis, un projektu var īstenot tikai tad, ja SIS II valstu sistēmas ir laikā izstrādātas un pieslēgtas. Regulāras sanāksmes un ziņošanas mehānismi ir efektīvas projekta vadības pamatelementi, taču progress būs atkarīgs no tā, vai dalībvalstis pārskatāmi ziņos par visām problēmām, ar kurām tās saskaras valsts līmenī. 3.2.1. SIS II komitejas sanāksmes Komisijai SIS II izstrādē palīdz SIS II komiteja. Laikposmā no 2008. gada janvāra līdz 2008. gada jūnijam notika četras SIS II komitejas sanāksmes. Papildus regulārām SIS II komitejas sanāksmēm tika rīkotas sanāksmes ar dalībvalstu ekspertiem, lai apspriestu detalizētus tehniskos jautājumus. Šajās sanāksmēs galvenā uzmanība parasti tiek pievērsta jautājumiem saistībā ar konkrētiem projekta mērķiem. - „Testu konsultatīvā grupa” sniedz SIS II komitejai atzinumu par jautājumiem saistībā ar testu struktūru, īstenošanu un interpretāciju. Šajā pārskata periodā šī grupa tikās divdesmit četras reizes. - „Izmaiņu pārvaldības padome” konsultē par ziņoto problēmu klasifikāciju, kvalifikāciju un labojumu iespējamo ietekmi. Šī darba grupa, kas sniedz ziņojumus arī SIS II komitejai, šajā pārskata periodā tikās piecas reizes. - Migrācijas darba grupai, kuru SIS II komiteja izveidoja 2007. gada oktobrī, tika uzticēts izstrādāt saskaņotu stratēģiju un augsta līmeņa plānu saistībā ar savlaicīgu sagatavošanos migrēšanai un migrēšanu no SIS 1+ uz SIS II , tostarp riska analīzi un ārkārtas rīcības plānu. Migrēšanas darba grupas pilnvaras beidzās 2007. gada decembrī. Tika rīkoti septiņi semināri par migrēšanu, lai turpinātu darbu pie šī ārkārtīgi būtiskā temata. 3.2.2. Plānošana un koordinēšana valstu līmenī SIS II komitejas ietvaros ir izveidota darba grupa, kuras sastāvā ir dalībvalstu projektu vadītāji. Valstu projektu vadītāju sanāksmju mērķis ir risināt jautājumus saistībā ar detalizētu plānošanu, riskiem un darbībām centrālā projekta un valstu projektu līmenī. Šajā pārskata periodā notika četras valstu projektu vadītāju sanāksmes. Dalībvalstis ir aicinātas nosūtīt ikmēneša ziņojumus, lai tādējādi tiktu sniegta detalizēta jaunākā informācija par situācijas attīstību. Vēl joprojām ir dažas dalībvalstis, par kurām nav zināms, ciktāl ir izstrādāta to valsts sistēma; tas var ietekmēt SIS II testa pabeigšanu. Valstu projektu vadītāju sanāksme 2008. gada janvārī notika Strasbūrā, un dalībvalstu pārstāvji apmeklēja centrālās SIS II galveno atrašanās vietu. 3.2.3. Padomes sanāksmes Komisijas dienesti piedalās to Padomes darba grupu sanāksmēs, kuras ir atbildīgas par Šengenas Informācijas sistēmu, un sniedz tām katru mēnesi mutisku ziņojumu par SIS II projekta virzību un ar to saistītajiem riskiem. Tāpat arī Komisijas dienesti katru mēnesi sniedz rakstisku ziņojumu SIS II komitejai par SIS II projektu saistībā ar projekta virzību un riskiem. SIS II projekta situācijas apraksts tika iesniegts Tieslietu un iekšlietu Padomes sanāksmē 2008. gada 28.-29. februārī, 2008. gada 17.-18. aprīlī un 2008. gada 5.-6. jūnijā un visās tās komitejas sanāksmēs, kas izveidota saskaņā ar Līguma par Eiropas Savienību 36. pantu. 4. PRIORITāTES NāKAMAJā PARSKATA PERIODā 4.1. Testēšana Lai nodrošinātu, ka visi SIS II aspekti ir pietiekami stabili un efektīvi, vajadzīga visaptveroša testēšana. Līdzīgi, kā šajā pārskata periodā, testēšanai 2008. gada otrajā pusē joprojām būs prioritāra nozīme ieguldījuma un darba apjoma ziņā. 4.1.1. Pirmreizējais sistēmas akcepttests (PSAT) PSAT ir līgumā paredzēts posms, kā rezultātā centrālai SIS II tiks piešķirts pirmreizējais sistēmas akcepts. Tā mērķis ir parādīt, ka SIS II var tikt galā ar vismaz 15 dalībvalstu darba apjomu, sasniedzot noteikto limitu ietvaros noteiktos rādītājus. Sagatavošanās darbi PSAT oficiāli sākās ar prezentāciju valstu projektu vadītāju sanāksmē jūnijā un oficiālu sanāksmi ar dalībvalstīm 2008. gada 18. jūnijā. Šajā pēdējā sanāksmē detalizēti pārrunāja sagatavošanās darbus saistībā ar PSAT plānošanu, lai varētu izstrādāt testa izpildei vajadzīgo dokumentāciju un procedūras. Šis process turpināsies turpmākos mēnešos un tiks pabeigts 2008. gada septembrī. 4.1.2. Vispārējā testa sagatavošana Vispārējā testa mērķis ir testēt visu SIS II , t.i., centrālo sistēmu un tās lietojumprogrammas un valstu sistēmas un to lietojumprogrammas, lai pārbaudītu, vai tās sniegums ir līdzvērtīgs vismaz SIS 1+ sniegumam. Pašlaik notiek tehniska rakstura sarunas par to, kā vislabāk novērtēt testa rezultātus. 4.2. Migrēšanas attīstība Migrēšanas konvertētāju izstrādās nākamajā pārskata periodā. Lai to atbalstītu, dalībvalstis ir piekritušas sniegt galvenos tehniskos datus par SIS 1+ . 4.3. Operatīvā vadība Pārrunas ar Austriju par otro līgumu, kas attiecas uz apmācību un citiem pakalpojumiem pirms darbības uzsākšanas, kā arī jautājumu par to, vai Francija atbilst dublējošās centrālās vienības, kas atrodas Zalcburgā, administratora profilam, būs Komisijas, Francijas un Austrijas gaidāmās sanāksmes dienas kārtībā. Ar dalībvalstu ekspertiem konsultēsies par to, kādu pakalpojumu līmeni tie sagaida, lai tādējādi Komisija savlaicīgi pirms darbības uzsākšanas varētu veikt vajadzīgos pasākumus. Galvenā izstrādes līgumslēdzēja priekšlikumus par IT pakalpojumu pārvaldes plānu, tostarp tādiem jautājumiem kā vajadzīgie profili, kvalifikācija, darbinieku skaits un organizatoriskās vienības SIS II personālam centrālajās vietās Komisijai iesniegs 2008. gada jūlija sākumā. 4.4. Drošība un datu aizsardzība Turpinās sagatavošanās darbi EDAU[4] personāla un Komisijas dienestu plānotajai kopējai vizītei operatīvajā atbalsta centrā Bratislavā. Vizīte notiks 2008. gada oktobrī. Regulāri notiek divpusējas sanāksmes ar EDAU personālu un Komisijas dienestiem, lai apspriestu jautājumus saistībā ar SIS II . Turpmākajos mēnešos Komisija gatavosies EDAU inspekcijai centrālajā ēkā Strasbūrā; Šī vizīte ir paredzēta pirms personas datu pirmās pārsūtīšanas uz SIS II centrālo sistēmu. 5. SECINāJUMI SIS II projekta izstrādes posms joprojām ir sarežģīts uzdevums. Ir sākti testi, kam jānodrošina centrālās SIS II savienojamību ar valstu SIS sistēmām un to savstarpējo atbilstību. Galvenie uzdevumi šobrīd ir nodrošināt savlaicīgu migrēšanas konvertētāja izstrādi un dažādu testa režīmu turpināšanu. [1] OV L 328, 13.12.2001., kurā grozījumi izdarīti ar Padomes Regulu Nr. 1988/2006, OV L 411, 30.12.2006., 1. lpp. (grozījumi 2006. gada regulā neattiecas uz 6. pantu). [2] Padome 2008. gada februārī izveidoja grupu „ SIS II draugi”, lai uzraudzītu SIS II īstenošanu dalībvalstīs. Šajā grupā ir augsta līmeņa pārstāvji no Čehijas Republikas, Vācijas, Spānijas, Francijas, Itālijas, Nīderlandes, Austrijas, Polijas, Portugāles, Slovēnijas, Somijas, Zviedrijas un Norvēģijas. [3] Pasākumiem, ko vajadzīgs veikt saistībā ar kodēšanas ierīces izmantošanu SIS II , ir jābūt pabeigtiem. [4] Eiropas datu aizsardzības uzraudzītājs.